Pernille Blach Hansen (S), 2002-03-11:
Affaldsmængderne stiger igen, og det er vi i Socialdemokratiet noget bekymrede over.
Fra 1999 til 2000 steg de samlede affaldsmængder med 7 pct.
Det er i direkte modstrid med »Affald 21«, der er den tidligere regerings affaldsplan.
Vi synes dog, det er flot, at man nu er nået op på at genanvende 65 pct. af affaldet.
Når det nu skal være, så er der også lidt positivt i tingene, som de ser ud nu.
Der er tidligere taget mange gode tiltag til at nedbringe affaldsmængden og for at øge genbruget.
Vi kan nævne grønne regnskaber og miljøstyring, og man kan nævne de tilskudsordninger, der er med til at øge indsamlingen af f.eks. brugte batterier.
Desværre ser det bare ikke ud til, at de tiltag er tilstrækkelige.
En stigning i affaldsmængderne over et år på 7 pct. er alarmerende, og det bliver bestemt ikke bedre af, at fremskrivningen fra Miljøstyrelsen viser, at hvis vi ikke gør noget, så vil vi i 2020 have en affaldsmængde, der er 27 pct. større, end den var i år 2000.
Der er brug for nogle nye initiativer, og dem håber vi den nye regering vil tage.
For os skal affaldspolitikken stadig væk holde fast i, at udviklingen i affaldsmængden skal kobles af udviklingen i økonomien på samme måde, som vi har set det inden for energipolitikken.
Vi mener også, at kommunerne skal øge indsatsen for at genanvende husholdningsaffald.
Vi kunne nå langt, hvis vi fik husholdningerne til at sortere noget mere og kommunerne til generelt at gøre en ekstra indsats med håndtering af affaldet, gerne med nye teknologiske løsninger.
Vi er dog noget bekymrede for, om miljøministeren kunne finde på at tvinge kommunerne til at privatisere affaldet.
Vi har så fået at vide fra Venstres ordfører, at det er der
ikke nogen planer om, men vi kunne godt tænke os at vide, om der så var nogle overvejelser og nogle undersøgelser i gang. Det kan vi nok ikke få klare svar på nu, desværre, men vi forbeholder os ret til at være kritiske, hvis ministeren på et tidspunkt skulle få den slags mystiske ideer. Vi er også meget optaget af, at industrien skal mindske affaldsmængden og genanvende noget mere af affaldet.
Her mener vi også, at hele diskussionen om produktansvar hører hjemme, og den skal vi have noget mere på banen, så producenten også har et ansvar for, at den vare, han producerer, kan genanvendes og bruges på en forsvarlig måde.
Vi mener også, at pengepungen har vist sig at være et ret vigtigt værktøj, når man snakker affald.
Derfor er afgiftssystemet stadig væk noget, vi skal bruge på det her område.
Men som ministeren var inde på, handler det jo ikke kun om affaldsmængder, det handler også om affaldets karakter og ikke mindst dets indflydelse på omgivelserne.
Her ved vi, at der er flere typer affald, der er meget problematiske for både sundhed og miljø.
Vi kan nævne imprægneret træ og pvc.
Det bliver af stor betydning, at vi også i fremtiden får indsamlet og forbedret behandlingen af det farligste affald.
Her var jeg noget overrasket over at høre, at det er en ny idé, som Venstres ordfører mente, at den nye regering har fundet på og nu vil til at gennemføre.
Mig bekendt er det faktisk noget, der ligger som højst prioriterede punkt i den gamle regerings plan, der hedder »Affald 21«.
Men lad det nu ligge, hvem der løber med æren for det.
Vi støtter, at man sætter fokus på det farligste affald, for det her handler jo for os om bæredygtighed, om at sikre kommende generationer, og at miljøet i fremtiden er nogenlunde ordentligt, også i Danmark.
Vi forventer, at regeringen fremlægger forslag, der fortsat sætter Danmark i en førerposition med hensyn til at nedbringe affaldsmængden og med henblik på at håndtere affaldet på en god måde.
Det indebærer danske tiltag, som er det, vi primært diskuterer i dag, men det indebærer også, at den danske regering skal være meget aktiv i den internationale debat om de her emner, og det er ikke mindst i forbindelse med EU, hvor vi jo i efteråret skal have formandskabet.